九日奉呈元亮兄
作者：李彭
朝代：宋

paragraphs: 窮秋風落山，歲事幾轉軸。
蕭然四壁空，觸眼困羈束。
我塵已生甑，兄亦未有屋。
少也不如人，自視真陸陸。
北阮烏賀蘭，絕影追風足。
誰知薦圜丘，乃用繭栗犢。
棄置勿復陳，萬事蕉夢鹿。
渺渺天界高，宫黄著畦菊。
能來慰艱勤，濁醪巾可漉。
雖無熊耳杯，要自尊中淥。
屬厭謝珍羞，無禍可當福。
回觀夸奪兒，往往加煩促。